Hvis man ikke fik surret havetrampolinen fast tidligere på ugen i forbindelse med det første kraftige blæsevejr, så er der en god anledning til at gøre det nu. Lavtryk efter lavtryk bevæger sig ind mod Danmark fra vest, og flere af dem bringer også kraftig blæst med sig. Det får vi at mærke både torsdag og fredag, hvor det vil blive særdeles blæsende. Prognosemodellerne er fortsat uenige om, hvor kraftig vinden bliver, men til gengæld er det sikkert, at det bliver mest blæsende over den nordvestlige del af Jylland. Fredag tiltager vinden igen - fra vest og nordvest - og især i den nordvestlige del af landet, vil vindstødene nå stormstyrke mange steder. Især langs kyststrækningen mellem Hanstholm og Skagen, kan middelvinden nå stormende kuling med vindstød af stormstyrke - eller endda stærk storm. Vindstød af stormstyrke både torsdag og fredag Torsdag vil det fortsat regne, men efterhånden vil det også blæse gevaldigt op - i første omgang fra sydvest. På forsiden af den koldfront, som vil passere landet i løbet af torsdag eftermiddag og aften, vil det blæse kraftigt op, og middelvinden kan nå hård kuling. Samtidig kan vindstødene nå stormstyrke over især den sydøstlige del af landet. Perioden med kraftig blæst vil dog blot vare et par timer. Det betyder dog ikke, at det så er overstået med kraftig blæst. Fredag klarer det efterhånden op fra nordvest, men samtidigt blæser det igen kraftigt op - denne gang fra nordvest.

Opsummering:
På kyststrækningen mellem Hanstholm og Skagen kan vindstødene nå op på stormstyrke. Gør derfor dit hus og have klar til det kraftige blæsevejr.